《送薛蔓应举》
唐代·王建

四海重贡献，珠赆称至珍。圣朝开礼闱，所贵集嘉宾。

若生在世开，此路出常伦。一士登甲科，九族光彩新。

憧憧车马徒，争路长安尘。万目视高天，升者得苦辛。

况子当少年，丈人在咸秦。出门见宫阙，献赋侍朱轮。

有贤大国丰，无子一家贫。男儿富邦家，岂为荣其身。

煌煌文明代，俱幸生此辰。自顾非国风，难以合圣人。

子去东堂上，我归南涧滨。愿君勤作书，与我山中邻。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。